Návrh ROZHODNUTIE RADY ktorým sa mení a dopĺňa rozhodnutie 2010/39/EÚ, ktorým sa Portugalskej republike povoľuje uplatňovať opatrenie odchyľujúce sa od článkov 168, 193 a 250 smernice 2006/112/ES o spoločnom systéme dane z pridanej hodnoty /* COM/2012/0661 final - 2012/0314 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty môže Rada, konajúc jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od tejto smernice s cieľom zjednodušiť postup pri výbere dane alebo zabrániť určitým druhom daňových únikov alebo vyhýbaniu sa daňovým povinnostiam. Listom, ktorý Komisia zaevidovala 18. apríla 2012, Portugalská republika požiadala o povolenie naďalej uplatňovať opatrenie odchyľujúce sa od článkov 168, 193 a 250 smernice 2006/112/ES s cieľom uplatňovať osobitný dobrovoľný režim týkajúci sa podomového predaja. V súlade s článkom 395 ods. 2 smernice 2006/112/ES Komisia informovala ostatné členské štáty o tejto žiadosti Portugalskej republiky listom z 1. júna 2012. Listom zo 6. júna 2012 Komisia oznámila Portugalskej republike, že má všetky informácie potrebné na posúdenie danej žiadosti. Všeobecný kontext V článku 168 smernice 2006/112/ES sa ustanovuje, že zdaniteľná osoba má právo odpočítať DPH zaplatenú pri nákupoch na účely svojich zdaniteľných transakcií. V článku 193 smernice 2006/112/ES sa ustanovuje, že DPH platí každá zdaniteľná osoba, ktorá uskutočňuje zdaniteľné dodanie tovaru alebo zdaniteľné poskytovanie služieb okrem prípadov, keď daň platí iná osoba v prípadoch uvedených v článkoch 194 až 199 a článku 202. V článku 250 ods. 1 smernice 2006/112/ES sa ustanovuje, že každá zdaniteľná osoba musí podať daňové priznanie k DPH, v ktorom uvedie všetky údaje potrebné na výpočet výšky daňovej povinnosti vrátane výšky odpočítateľnej dane a, pokiaľ je to nevyhnutné pre stanovenie vymeriavacieho základu, celkovú hodnotu transakcií vzťahujúcich sa na túto daňovú povinnosť a na túto odpočítateľnú daň, ako aj hodnotu transakcií oslobodených od dane. Opatrenie, o ktoré sa usiluje Portugalská republika, sa však od uvedených ustanovení odkláňa. Tento osobitný dobrovoľný režim sa týka podnikov pôsobiacich v odvetví podomového predaja, ktoré spĺňajú konkrétne podmienky, a ktorým príslušné daňové orgány povolili uplatňovať daný režim. Predmetné podniky využívajú sprostredkovateľských malopredajcov, ktorým priamo predávajú svoje výrobky, a títo malopredajcovia zase predávajú tie isté výrobky priamo konečným spotrebiteľom. Odchylne od článku 193 smernice 2006/112/ES podniky, na ktoré sa daný režim vzťahuje, sú zodpovedné za platbu DPH uvalenú na tovar, ktorý ich malopredajcovia dodali konečným spotrebiteľom. Odchylne od článku 168 smernice 2006/112/ES uvedené podniky majú právo odpočítať DPH splatnú alebo zaplatenú ich malopredajcami za príslušný tovar, ktorý bol týmto malopredajcom dodaný. Odchylne od článku 250 smernice 2006/112/ES sa povinnosť malopredajcov podať daňové priznanie k DPH v súvislosti s tovarom, ktorý im dodali podniky oprávnené na využívanie tohto režimu, a v súvislosti s dodaním daného tovaru konečným spotrebiteľom, prenáša na oprávnené podniky. Oprávnené na využívanie tohto osobitného režimu môžu byť len podniky, ktorých celkový obrat pochádza z podomového predaja uskutočňovaného malopredajcami, ktorí konajú vo vlastnom mene a na vlastný účet, za predpokladu, že všetky výrobky predané podnikom sa nachádzajú na vopred zostavenom zozname cien uplatniteľných v konečnej fáze spotreby a podnik predáva svoje výrobky priamo malopredajcom, ktorí ich zase predávajú priamo konečným spotrebiteľom. Odchyľujúce sa opatrenie Portugalskej republiky bolo pôvodne povolené rozhodnutím Rady 2004/738/ES[1] na obdobie do 31. decembra 2009 a bolo opätovne povolené rozhodnutím Rady 2010/39/EÚ[2] do 31. decembra 2012. V súčasnej žiadosti Portugalská republika informovala Komisiu, že dôvody, na základe ktorých Rada prijala svoje rozhodnutie 2010/39/EÚ sú stále platné a vysvetlila, že osobitné opatrenie sa uplatňuje až doteraz a preukázalo sa ako veľmi užitočné, pokiaľ ide o zjednodušenie výberu DPH a udržanie účinnejších kontrol DPH v tomto odvetví. Vo všeobecnosti sa odchýlky udeľujú na obmedzené obdobie tak, aby sa dalo posúdiť, či je osobitné opatrenie primerané a účinné. V tomto ohľade sa Komisia na základe informácií, ktoré poskytla Portugalská republika, domnieva, že predmetné osobitné opatrenie prináša zjednodušenie pre daňové správy aj podniky, lebo sa týka najmä veľmi malých daňových poplatníkov bez primeranej štruktúry či organizačnej kapacity na to, aby spĺňali požiadavky stanovené v právnych predpisoch upravujúcich DPH. Výška dane splatnej na úrovni konečnej spotreby je ovplyvnená iba v zanedbateľnej miere. Predĺženie platnosti odchyľujúceho sa opatrenia je preto náležité. Každé predĺženie platnosti by však malo byť dočasné s cieľom posúdiť, či sú podmienky, na ktorých sa odchýlky zakladajú, naďalej platné. Navrhuje sa preto predĺžiť odchýlku do konca roku 2015 a požiadať Portugalskú republiku, aby v prípade, že by sa malo uvažovať o ďalšom predĺžení platnosti na obdobie po roku 2015, predložila spolu so žiadosťou o predĺženie najneskôr do 1. apríla 2015 správu zahŕňajúcu preskúmanie používania tohto osobitného opatrenia. Existujúce ustanovenia v oblasti návrhu Neuplatňuje sa. Súlad s ostatnými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neopodstatnené. Získavanie a využívanie expertízy Externá expertíza nebola potrebná. Posúdenie vplyvu Cieľom návrhu je zjednodušiť postup pri výbere dane, a má preto potenciálne priaznivý dosah na podniky aj správne orgány. Portugalská republika určila toto riešenie za vhodné opatrenie. 3. PRÁVNY ZÁKLAD NÁVRHU Zhrnutie navrhovaného opatrenia Cieľom návrhu je povoliť Portugalskej republike naďalej uplatňovať opatrenie odchyľujúce sa od článkov 168, 193 a 250 smernice 2006/112/ES tak, aby sa umožnilo uložiť určitým oprávneným podnikom povinnosť platby DPH za dodávky tovaru konečným spotrebiteľom uskutočňované sprostredkovateľskými malopredajcami tým, že uvedeným oprávneným podnikom sa prizná právo na odpočet DPH splatnej alebo zaplatenej danými malopredajcami za zodpovedajúci nákup uvedeného tovaru, a že povinnosť malopredajcov podať daňové priznanie k DPH v súvislosti s dodávkami uvedeného tovaru od oprávnených podnikov týmto malopredajcom a od týchto malopredajcov konečným spotrebiteľom sa prenesie na oprávnené podniky. Pri každej žiadosti o predĺženie opatrenia má Portugalská republika preskúmať uplatňovanie a nevyhnutnosť odchyľujúceho sa opatrenia a podať o tom správu. Rozhodnutie stráca platnosť dňom, ktorý je v ňom určený. Právny základ Článok 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty. Zásada subsidiarity Návrh patrí do výlučnej právomoci Únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov: Toto rozhodnutie sa týka povolenia udeleného členskému štátu na základe jeho vlastnej žiadosti a neukladá žiadnu povinnosť. Vzhľadom na úzky rozsah pôsobnosti odchýlky je osobitné opatrenie úmerné sledovanému cieľu. Výber nástrojov Navrhované nástroje: rozhodnutie Rady. Iné prostriedky by neboli primerané z týchto dôvodov: Podľa článku 395 smernice Rady 2006/112/ES je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Rozhodnutie Rady je jediný vhodný nástroj, keďže môže byť určené jednému členskému štátu. 4. VPLYV NA ROZPOČET Návrh negatívne neovplyvní vlastné zdroje Únie z DPH. 5. NEPOVINNÉ PRVKY Návrh obsahuje doložku o preskúmaní a ukončení platnosti. 2012/0314 (NLE) Návrh ROZHODNUTIE RADY ktorým sa mení a dopĺňa rozhodnutie 2010/39/EÚ, ktorým sa Portugalskej republike povoľuje uplatňovať opatrenie odchyľujúce sa od článkov 168, 193 a 250 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[3], a najmä na jej článok 395 ods. 1, so zreteľom na návrh Európskej komisie, keďže: (1) Portugalsko požiadalo listom, ktorý Komisia zaevidovala 18. apríla 2012, o povolenie naďalej uplatňovať osobitné opatrenie, predtým povolené rozhodnutím Rady 2009/39/EÚ[4], ktoré sa odchyľuje od ustanovení smernice 2006/112/ES upravujúcich právo na odpočet, osobu povinnú platiť daň a povinnosť podať daňové priznanie k DPH. (2) V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty o žiadosti predloženej Portugalskom listom z 1. júna 2012. Listom zo 6. júna 2012 Komisia oznámila Portugalsku, že má všetky informácie potrebné na posúdenie danej žiadosti. (3) Odchyľujúce sa opatrenie, ktoré Portugalsko uplatňuje, sa odkláňa od ustanovení smernice 2006/112/ES, keďže umožňuje uplatňovanie osobitného dobrovoľného režimu týkajúceho sa určitých podnikov pôsobiacich v odvetví podomového obchodu, ktoré spĺňajú konkrétne podmienky, v prípade, že ich príslušné daňové orgány naň oprávnia. Uvedené podniky používajú špecifický model podnikania, v rámci ktorého priamo predávajú svoje výrobky sprostredkovateľským malopredajcom, a títo malopredajcovia zase predávajú tie isté výrobky priamo konečným spotrebiteľom. (4) Toto osobitné opatrenie sa odchyľuje od článku 168 smernice 2006/112/ES, ktorým sa upravuje právo zdaniteľnej osoby na odpočet DPH zaplatenej za tovar, ktorý jej bol dodaný a služby, ktoré jej boli poskytnuté, na účely jej zdaniteľných transakcií tým, že daným podnikom udeľuje právo odpočítať DPH splatnú alebo zaplatenú ich malopredajcami za príslušný tovar, ktorý im bol dodaný. (5) Toto osobitné opatrenie sa odchyľuje od článku 193 smernice 2006/112/ES, ktorým sa upravuje povinnosť platiť DPH, tým, že podniky, na ktoré sa daný režim uplatňuje, sú určené za osobu povinnú zaplatiť DPH uvalenú na dodávky tovaru ich malopredajcov konečným spotrebiteľom. (6) Toto osobitné opatrenie sa odchyľuje od článku 250 smernice 2006/112/ES, ktorým sa upravuje povinnosť podať daňové priznanie k DPH, tým, že prenáša povinnosť malopredajcov podať daňové priznanie k DPH v súvislosti s tovarom, ktorý im uvedené podniky dodali a v súvislosti s dodávkami tohto tovaru konečným spotrebiteľom. (7) Toto osobitné opatrenie sa môže uplatňovať len na podniky, ktorých celkový obrat pochádza z podomového predaja uskutočňovaného malopredajcami, ktorí konajú vo vlastnom mene a na vlastný účet, za predpokladu, že všetky výrobky predané podnikom sa nachádzajú na vopred zostavenom zozname cien uplatniteľných v konečnej fáze spotreby a podniky predávajú svoje výrobky priamo malopredajcom, ktorí ich zase predávajú priamo konečným spotrebiteľom. (8) Týmto režimom sa teda umožňuje zaistiť, že DPH, ktorá sa vyberie vo fáze maloobchodu za výrobky pochádzajúce z týchto podnikov, sa riadne odvedie do štátnej pokladnice, a napomáha sa tak zabrániť daňovým podvodom. Zároveň predstavuje uľahčenie pre daňovú správu tým, že zjednodušuje pravidlá výberu DPH a redukuje povinnosti malopredajcov spojené s DPH. (9) Podľa informácií, ktoré Portugalsko poskytlo, sa právny a skutkový stav, ktorý opodstatňoval terajšie uplatňovanie predmetného osobitného opatrenia, nezmenil a naďalej pretrváva. Portugalsku by sa teda malo povoliť naďalej uplatňovať toto osobitné opatrenie v ďalšom dočasnom období do 31. decembra 2015, aby sa mohla preskúmať potrebnosť a účinnosť tohto odchyľujúceho sa opatrenia. (10) Ak bude Portugalsko považovať za potrebné ďalšie predĺženie na obdobie po roku 2015, Komisii by sa mala spolu so žiadosťou o predĺženie predložiť správa o uplatňovaní opatrenia najneskôr do 31. marca 2015, aby Komisia mala dostatok času na preskúmanie žiadosti a v prípade, ak by Komisia predložila návrh, aby Rada mala dostatok času na jeho prijatie. (11) Táto odchýlka bude mať len zanedbateľný účinok na celkovú výšku dane vybranej vo fáze konečnej spotreby a nebude negatívne ovplyvňovať vlastné zdroje Únie pochádzajúce z dane z pridanej hodnoty. (12) Rozhodnutie 2010/39/EÚ by sa preto malo zodpovedajúcim spôsobom zmeniť a doplniť, PRIJALA TOTO ROZHODNUTIE: Článok 1 Článok 4 rozhodnutia 2010/39/ES sa nahrádza týmto textom: „Článok 4 1. Toto rozhodnutie stráca účinnosť 31. decembra 2015. 2. Žiadosť o predĺženie platnosti osobitného opatrenia stanoveného v tomto rozhodnutí sa Komisii predloží najneskôr 31. marca 2015. Takáto žiadosť sa doplní správou o uplatňovaní tohto osobitného opatrenia.“ Článok 2 Toto rozhodnutie sa uplatňuje od 1. januára 2013. Článok 3 Toto rozhodnutie je určené Portugalskej republike. V Bruseli Za Radu predseda [1] Ú. v. EÚ L 325, 28.10.2004, s. 62. [2] Ú. v. EÚ L 19, 23.1.2010, s. 5. [3] Ú. v. EÚ 347, 11.12.2006, s. 1. [4] Ú. v. EÚ L 19, 23.1.2010, s. 5.